คณะกรรมการโรคติดต่อแห่งชาติเห็นชอบแผนกลยุทธ์การบริหารจัดการการให้วัคซีนโควิด-19 พ.ศ.2564 และแผนการกระจายวัคซีน 63 ล้านโดส ภายในปี 2564
นพ.โอภาส การย์กวินพงศ์ อธิบดีกรมควบคุมโรค กล่าวถึงผลการประชุมคณะกรรมการโรคติดต่อแห่งชาติ ที่มีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขเป็นประธานวันนี้ ว่า ที่ประชุมฯได้เห็นชอบแผนกลยุทธการบริหารจัดการ การให้วัคซีนโควิด-19 และแผนกระจายวัคซีนตามที่คณะอนุกรรมการอำนวยการฯ เสนอ โดยแผนแบ่งออกเป็น 2 ระยะ คือ                  แผนระยะต้น คือวันซีนที่จะได้มาจาก บริษัท ซิโนแวค 2 ล้านโดส ซึ่งล็อตแรก 200,000 โดส จะมาถึงไทยในเดือนนี้ เมื่อมาถึงจะฉีดแบบปูพรมคนละเข็มก่อน 200,000 คน ค่อยฉีดเข็ม 2 จากล็อตต่อไปที่จะเข้ามาล็อต 2 จำนวน 800,000 โดสเดือน มี.ค. และอีก 1 ล้านโดส ในเดือน เม.ย. สำหรับกลุ่มเป้าหมายที่จะได้รับการฉีด ที่ประชุมฯ อนุมัติกลุ่มเป้าหมายเป็น 2 กลุ่ม กลุ่มบุคคลากรที่ทำหน้าที่ดูแลรักษาผู้ป่วยและการควบคุมโรคโควิด-19 และกลุ่มประชาชน ที่มีโรคประจำตัว คนอายุมากกว่า 60 ปี และกลุ่มเป้าหมายต่างๆ ที่กำหนด เช่น แรงงาน ผู้ทำงานในภาคอุตสาหกรรม ที่อยู่ในพื้นที่เป้าหมาย ได้แก่ พื้นที่ควบคุมสูงสุดและเข้มงวด คือ จ.สมุทรสาคร เป้าหมายเพื่อคุมการระบาด รวมถึงพื้นที่ควบคุมสูงสุด ได้แก่ กรุงเทพฯ ปริมณฑล และจังหวัดที่มีการระบาดอย่างต่อเนื่อง ในช่วงที่ผ่านมา เช่น จ.ตาก และชลบุรี เป็นต้น                 ส่วน แผนระยะต่อไป คือ วัคซีน 61 ล้านโดส ที่ได้จาก บริษัท แอสตราเซเนกา เมื่อได้จะมีการเร่งรัดการฉีดให้เสร็จสิ้นภายใน 4 เดือน กำหนดแผนว่าจะมีการฉีดประชาชน 5 ล้านคนต่อเดือน จากนั้นจะฉีดให้ได้เดือนละ 10 ล้านคน หากฉีดได้ทุกวันจะดีเพื่ออำนวยความสะดวกประชาชนให้การควบคุมโรคเป็นไปได้อย่างทั่วถึง